śrī-sanātana-gosvāminaḥ

# śrī-kṛṣṇa-līlā-stavaḥ

śrī-kṛṣṇāya namaḥ

śrī-kṛṣṇasya kathā-sūtraṁ yathā-bhāgavata-kramaṁ |

likhyate'ṣṭottara-śata-praṇāmānanda-siddhaye ||1||

brahma-brahman namāmi tvām ātman nandīśvareśvara |

nānāvatāra-kṛt kṛṣṇa madhurānandā-pūrada ||2|| (namaḥ 1)

jaya kṛṣṇa para-brahman jagat-tattva jaganmaya ||

adavaita saccidānanda svaprakāśākhilāśraya ||3||

nirvikārāparicchinna nirviśeṣa nirañjana |

avyakta satya sanmātra parama jyotir akṣara ||4|| (namaḥ 2)

paramātman vāsudeva pradahāna-puruṣeśvara |

sarvajñāna-kriyā-śakti-dātre tubhyaṁ namo namaḥ ||5||

hṛt-padma-karṇikāvāsa gopāla-puruṣottama |

nārāyaṇa hṛṣīkeśa namo'ntaryāmiṇe'stu te ||6|| (namaḥ 3)

parameśvāra lakṣmīśa saccidānanda-vigraha |

sarva-sal-lakṣaṇopeta nitya-nūtana-yauvana ||7||

sarvāṅga-sundara snigdha-ghana-śyāmābja-locana |

pītāmbara sadā smera-mukha-padma namo'stu te ||8||

paramāścarya-saundarya mādhurya-jita-bhūṣaṇa |

sadā kṛpā-snigdha-dṛṣṭe jaya bhūṣaṇa-bhūṣaṇa ||9||

kandarpa-koṭi-lāvaṇya sūrya-koṭi-mahā-dayute |

koṭīndu-jagad-ānandin śrīmad-vaikuṇṭha-nāyaka ||10||

śaṅkha-padma-gadā-cakra-vilasac-chrī-caturbhuja |

śeṣādi-pārṣadopāsya śrīmad-garuḍa-vāhana ||11||

svānurūpa-parīvāra sarva-sadguṇa-sevita |

bhagavan hṛda-vaco'tīta mahā-mahima-pūrita ||12||

dīna-nāthaika-śaraṇa hīnārthādhika-sādhaka ||

samasta-durgāti-trātar vāñchātīta-phala-prada ||13|| (namaḥ 4)

sarvāvatāra-bījāya namas te triguṇātmane |

brahmaṇe sṛṣṭi-kartre'tha saṁhartre śiva-rūpiṇe ||14||

bhaktecchā-pūraṇa-vyagra śuddha-sattva-ghana prabho |

vande devādhidevaṁ tvaṁ kṛpālo viśvāpālaka ||15||

sarva-dharma-sthāpakāya sarvādharma-vināśine |

sarvāsura-vināśāya mahā-viṣṇo namo'stu te ||16||

nānā-madhura-rūpāya nānā-madhura-vāsine |

nānā-madhura-līlāya nānā-saṁjñāya te namaḥ ||17|| (namaḥ 5)

śrī-catuḥsana-rūpāya tubhyaṁ śrī-nāradātmane |

śrī-varāḥāya yajñāya kapilāya namo namaḥ ||18||

dattātreya namas tubhyaṁ nara-nārāyaṇau bhaje |

he hayagrīva he haṁsa dhruva-priya namo'stu te ||19||

pṛthuṁ tvām ṛṣabhaṁ caiva vande svāyambhuve'ntare |

davitīye vibhu-nāmānaṁ tṛtīye satyasenakam ||20||

caturthe śrī-hariṁ vande vaikuṇṭhaṁ pañcame tathā |

ṣaṣṭe'jitaṁ mahāmīnaṁ śeṣaṁ ca dharaṇī-dharam ||21||

śrī-nṛsiṁhaṁ ca kūrmaṁ ca sa-dhanvantari-mohinīm ||

saptame vāmanaṁ vande namaḥ paraśurāma te ||22||

śrī-rāmacandra he vyāsa namas te śrī-halāyudha |

he buddha kalkin māṁ pāhi prapannāśani-pāñjara ||23|| (namaḥ 6)

aṣṭame sārvabhaumas tvam ṛṣabho navame bhavān |

viṣvaksenaś ca daśame dharmasetus tataḥ param ||24||

sudhāmā dvādaśe bhāvī yogeśas tvaṁ trāyodaśe |

caturdaśe bṛhadbhānuḥ saptatriṁśat-tano jaya ||25||

śuklaḥ satya-yuge yaḥ syād raktas tretā-yuge tathā |

dvāpare tu harid-varṇaḥ kalau kṛṣṇo mahāprabho ||26||

taṁ tvāṁ śrī-kṛṣṇa vande'haṁ jagad-eka-dayā-nidhe |

nija-bhakta-vinodārtha-līlānantāvatāra-kṛt ||27|| (namaḥ 7)

prahlāda-saṁhlādaka bhakta-vatsala

bhakti-prabhāva-prakaṭin nṛsiṁha he |

sva-dveṣṭṛ-vakṣaḥ-sthala-pāṭana prabho

śiṣṭeṣṭa-mūrte jaya duṣṭa-bhīṣaṇa ||28||

antaḥ-kṛpātimṛdula bahir āṭopa-sundara |

prahlādāṅgavalehotka sphuṭad-brahmāṇḍa-garjita ||29|| (namaḥ 8)

sītāpate dāśarathe raghūdvaha

śrī-rāma he kośalajā-sutābja-dṛk |

śrī-lakṣamaṇā-jyeṣṭha hanumad īśvara

sugrīva-bandho bharatāgraja prabho ||30||

he daṇḍakāraṇya-carārya-śīla

he kodaṇḍa-pāṇe khara-dūṣaṇāntaka |

baddhābdhi-seto'yi vibhīṣaṇāśrita

laṅkeśa-ghātin jaya kośalendra he ||31|| (namaḥ 9)

śrī-kṛṣṇa jīyā mathurāvatīrṇa

sva-premadānaika-nitānta-kṛtya |

nānā-sumādhurya-mahā-nidhāna

saṁvyañjitaiśvārya-kṛpā-mahattva ||32||

parīkṣit-pṛṣṭa-carita sarva-sevya-kathāmṛta |

kṛta-pāṇḍava-nistāra parīkṣid-deha-gopana ||33||

bahir-antaḥ-sthitāsādhu-sādhu-duḥkha-sukha-prada |

śuśrūṣākṛṣṭa-rājāntar-nanā-śaṅkānupṛṣṭa he ||34||

tyaktodānna-nṛpa-prāṇa śukodīrṇa-kathāmṛta |

nṛpa-vyājāsurānīka-bhārārta-kṣitirodaka ||35||

dharārta-nāda-dugdhābdhi-gata-brahmādy-upasthita |

brahma-dhyāna-śrutādeśa-kathāpyāyita-bhūsura ||36|| (namaḥ 10)

śūrasena mahā-rājadhānī-śrī-mathurā-priya |

devakī-vasudevaika-vivāhotsava-kāraṇa ||37||

viyad-vāg-vārdhitāttāśva-pāśa-kaṁsāti-durṇaya |

vasudeva-vaco-yukti-devakī-prāṇa-rakṣaka ||38||

satyavāk śauri-kaṁsāgra-nīta-putra-vimocana |

devārṣi-kathitodanta-kaṁsa-jñātehitāva mām ||39||

kaṁsa-śṛṅkhalitāneka-vasudevādi-bāndhava |

devakī-jāta-ṣaḍ-garbha-tāta-kaṁsāri-ghātana ||40|| (namaḥ 11)

iti daśama-skandhe prathamo'dhyāyaḥ ||

kaṁsāsura-balodvigna-sva-yādava-kulārti-vit |

devakī-saptama-bhrūṇa-dhāman māyā-niyojaka ||41||

devakī-putratāvāpti-dvārotsāhitamāya he |

rohiṇī-prāpita-svāṁśa rauhiṇeya priyāva mām ||42||

vasudevollasac-chakte devaku-aṣṭama-garbhaga |

sva-savitrī-lasaj-jyotiḥ kaṁsa-trāsa-viṣāda-kṛt ||43||

sadā kaṁsa-mano-vārtin brahma-rudrādy-abhiṣṭuta |

satyātmaka jagannātha śuddha-sāttvika-rūpa-bhṛt ||44||

bhaktaika-labhya-sarvasva sarva-sarvārtha-kṛd-vapuḥ |

rūpa-nāmāśritāviṣṭa janma-mātra-dharārti-hṛt ||45||

svar-bhūr-bhūṣaṇa-pādābja vinodaikārthā-jāta he |

jaya bhū-bhāra-haraṇa devāśvāsita-mātṛka ||46|| (namaḥ 12)

iti daśama-skandhe dvitīyo'dhyāyaḥ ||

bhādra-kṛṣṇāṣṭamī-jāta prājāpatyarkṣa-sambhava |

mahī-maṅgala-vistārin sādhu-citta-prasādaka ||47||

maharṣi-mānasollāsa santoṣita-sura-vrāja |

niśītha-samayodbhūta vasudeva-priyātmāja ||48||

devakī-garbha-sad-ratna balabhadra priyānuja |

gadāgrāja prasīdāśu subhadrā-pūrvājāva mām ||49||

āścarya-bāla māṁ pāhi divya-rūpa-pradarśaka ||

kārāgārāndhakāra-ghna sūtikā-gṛha-bhūṣaṇa ||50|| (namaḥ 13)

vasudeva-stutaṁ sākṣad adṛśyātma-pradarśakam ||

sat-praviṣṭāpraviṣṭaṁ tvāṁ vande kāraṇa-kāraṇam ||51||

siddhā-kartṛtva-kartṛtvaṁ jagat-kṣema-karodayam ||

daitya-muktida-kārūṇyaṁ svajana-prema-vardhanaṁ ||52||

śrī-devakī-nayanānanda jaya bhīta-prasū-stuta |

nirguṇādhyātma-dīpātilaya-kāraka kāla-sṛk ||53||

sva-pādāśrita-mṛtyu-ghna māṁsa-dṛg-dṛṣṭy-ayogya he |

lokopahāsa-bhītāmbā-vṛta-divyāṅga-saṁvṛte ||54|| (namaḥ 14)

pitṛ-prāg-janma-kathaka sva-datta-vara-yantrita |

mahā-rādhana-santoṣa trijanmātmajatā-gata ||55||

mahānanda-prasūtāta līlā-mānuṣa-bālaka |

narākṛti para-brahman prakṛṣṭākāra sundara ||56||

janakopāya-nirdeṣṭar yaśodā-jāta-māya he |

śāyita-dvāḥ-stha-paurāder mohitāgāra-rakṣāka ||57||

sva-śakty-udghāṭitāśeṣa-kavāṭa pitṛ-vāhaka |

śeṣoraga-phaṇācchatrā yamunā-datta-sat-patha ||58||

vraja-mūrta-mahā-bhāgya yaśodā-talpa-śāyita |

nidrā-mohita-nandādi-yaśodā-viditehita ||59|| (namaḥ 15)

iti daśama-skandhe tṛtīyo'dhyāyaḥ ||

kaṁsa-ghātita-durgf tvāṁ vande durgoditodbhavam |

kaṁsa-vismāpakaṁ tāta-mātṛ-bandha-vimocakam ||60||

sabhaya-smṛti-saṁśuddha-citta-kaṁsa-vivekadam |

kaṁsātma-jñāna-saṁślāghi-pitṛ-mātṛ-kṣamā-pradam ||61||

durmantri-gaṇa-vāg-jāla-kaṁsa-durmana-vardhanam ||

sad-atikrama-durmantra-kṣayitāsura-jīvitaṁ ||62|| (namaḥ 16)

iti daśama-skandhe caturtho’dhyāyaḥ ||

pradatta-pūrva-svapadābja-sauhṛda-

pradāna-dīkṣocita-deśa-saṅgata |

sva-sevaka-brahma-sukhādhikotsava

premākara krīḍana-kṛn namo'stu te ||63||

nanda-nandana sāñjāta-jāta-karma-mahotsava |

nānā-dānaugha-kṛt tāta śrīmad-gokula-maṅgala ||64||

kṛtālaṅkāra-gopāla-gopī-gaṇa-kṛtotsava |

gopī-prema-mudāśīr-bhāk vraja-gorasa-kīrṇa he ||65||

nanda-vraja-janānāndin nanda-sammānita-vraja |

datta-vraja-mahābhūte śrī-yaśodā-stanandhaya ||66||

prāpta-putra-mahāratna-rakṣā-vyākula tāta he |

kara-dānārtha-mathurā-gata-nanda-gṛhāvita ||67||

vasudeva-śubha-praśna-samānandita-nanda me |

prasīda nanda-sad-vākya-vasudevātinandaka ||68|| (namaḥ 17)

iti daśama-skandhe pañcamo'dhyāyaḥ ||

vasudevoditotpāta-śaṅkānanda-śubhāśrita |

vraja-mohana-sad-veṣa-viṣa-stana-bakīkṣita ||69||

lajjā-mīlita-netrābja pūtanāṅkādhiropita |

bakī-prāṇa-payaḥ-pāyin pūtanā-stana-pīḍana ||70||

pūtanākrośa-janaka pūtanā-prāṇa-śoṣaṇa |

ṣaṭ-krośī-vyāpi-bhī-dāyi-pūtanā deha-pātana ||71||

nānā-rakṣā-vidhāna-jña-gopa-strī-kṛta-rakṣaṇa |

vinyasta-rakṣā-go-dhūle go-mūtra-śakṛd-āpluta ||72||

gopikā-vihitājādi-bīja-nyāsābhimantrita |

dahyamāna-bakī-deha-saurabhya-vyāpita-kṣite ||73||

pūtanā-mocana dveṣṭṛ-rākṣasī-sad-gati-prada |

nandāghrāta-śiro-madhya jaya vismapita-vraja ||74|| (namaḥ 18)

iti daśama-skandhe ṣaṣṭo’dhyāyaḥ ||

autthānikotsavāmbābhiṣika sāñjāta-nidra-dṛk |

mahocca-śakaṭādhaḥ-stha-bāla-paryaṅka-śāyita ||75||

añjana-snigdha-nayana paryāyāṅkurita-smita |

līlākṣa-taralāloka mukhārpita-padāṅgule ||76||

jayotsava-kriyāsakta-dhātrī-stanyārtha-rodana |

utkṣipta-caraṇāmbhoja he’no-viparivartaka ||77||

vrajānirṇeya-carita śakaṭāsura-bhāñjana |

dvijodita-svastyayana mantra-pūta-jalāpluta ||78|| (namaḥ 19)

yaśodotsaṅga-paryaṅka līlāviṣkṛta-gauravam ||

mātṛ-vismaya-kartāraṁ tṛṇāvartāpavāhitam ||79||

jananī-mārgita-gatiṁ tṛṇāvartātidurvaham ||

gala-grahaṇa-niśceṣṭa-tṛṇāvarta-nipātanam ||80||

tṛṇīkṛta-tṛṇāvataṁ rudadgopāṅganekṣitam ||

gopī-dhātry-arpitaṁ vande tvāṁ vrajānanda-dāyakam ||81|| (namaḥ 20)

yaśodā-stanya-mudita yaśodā-mukha-vīkṣaka ||

yaśodānandanāhaṁ te yaśodā-lālitāva māṁ ||82||

jananī-cumbyamānāsya-madhya-darśita-viśvā me |

prasīda paramāścarya-darśin vismita-mātṛka ||83||

pūtanādi-vadhāloki-mātṛ-śaṅkā-śata-prada |

svabhāva-vividhāścarya-mayatā-tan-nirāsaka ||84|| (namaḥ 21)

iti daśama-skandhe saptamo'dhyāyaḥ ||

garga-vāk-cāturī-hṛṣṭa nanda-nīta-rahaḥ-sthalaṁ |

praśasta-nāma-karaṇaṁ garga-sūcita-vaibhavam ||85||

sādhu-rakṣā-karaṁ duṣṭa-mārakaṁ bhakta-vatsalam |

mahā-nārāyaṇaṁ vande nandānanda-vivardhanaṁ ||86|| (namaḥ 22)

jaya riṅgaṇa-līlāḍhya jānu-caṅkramaṇotsuka |

ghṛṣṭa-jānu-kara-dvandva maugdhya-līlā-manohara ||87||

kiṅkiṇī-nāda-saṁhṛṣṭa vraja-kardama-vibhrama |

vyālambi-cūlikā-ratna-grīvā-vyāghra-nakhojjvala ||88||

paṅkānulepa-rucira māṁsaloru-kaṭī-taṭa |

sva-mukha-pratibimbārthin pratibimbānukāraka ||89||

avyakta-valgu-vāg-vṛtte smita-lakṣya-radodgama |

dhātrī-kara-samālāmbin praskhalac-citra-caṅkrama ||90|| (namaḥ 23)

jayāṅganā-gaṇa-prekṣya-bālya-līlānukāraka ||

āviṣkṛtālpa-sāmarthya pāda-vikṣepa-sundara ||91||

vatsa-puccha-samākṛṣṭa vatsa-puccha-vikarṣaṇa |

vismāritānya-vyāpāra-gopa-gopī-pramodana ||92||

gṛha-kṛtya-samāsaka-mātṛ-vaiyagrya-kāraka |

brahmādi-kāmya-lālitya jagad-āścarya-śaiśava ||93|| (namaḥ 24)

prasīda bāla-gopāla gopī-gaṇa-mudāvaha |

anurūpa-vayasyāpta cāru-kaumāra-cāpala ||94||

akāla-vatsa-nirmoktar vraja-vyākrośa-susmita |

navanīta-mahācora vānarāhāra-dāyaka ||95||

pīṭholūkhala-sopāna kṣīra-bhāṇḍa-vibhedaka |

śikya-bhaṇḍa-samākarṣin dhvāntāgāra-praveśa-kṛt ||96||

svāṅga-ratna-pradīpāḍhya gopī-dhārṣṭyātivādaka |

gopī-vrātokti-bhī-bhrāmyan-netra mātṛ-praharṣaṇa ||97|| (namaḥ 25)

bhaktopālambhanānanda vāñchā-bhakṣita-mṛttika |

rāmādi-prokta-mṛd-vārta hitaiṣy-ambātibhartsita ||98||

kṛtaka-trāsa-lolākṣa mitrāntar-gūḍha-vigraha |

balādi-vacanākṣeptar jananī-pratyayāvaha ||99||

vyātta-svalpānanābjāntar-mātṛ-darśita-viśvā he |

yaśodā-viditaiśvarya jaya svācchandya-mohana ||100||

savitrī-sneha-saṁśliṣṭa yaśodā-sneha-vardhana |

sva-bhakta-brahma-sandatta-dharā-droṇa-varārtha-kṛt ||101|| (namaḥ 26)

iti daśama-skandhe'ṣṭamo'dhyāyaḥ ||

dadhi-nirmanthanārāmbhi-savitrī-stanya-lolupa |

jananī-gīta-carita dadhi-manthana-daṇḍa-dhṛk ||102||

mātṛ-stanyāmṛtātṛpta kṣīrottāra-gatāmbika ||

mṛṣā kopa-prakampoṣṭha dadhi-bhājana-bhāñjana ||103||

śikya-haiyaṅgavastena navanīta-mahāśana |

haiyaṅgavīna-rasika navanītāvakīrṇaka ||104||

navanīta-viliptāṅga kiṅkiṇī-kvaṇa-sūcita |

navanīta-mahā-dātar mṛṣāśro caurya-śaṅkita ||105||

mātṛ-bhī-dhāvana-para goṣṭāṅgana-vinodana |

jananī-śrama-vijñātar dāmodara namo'stu te ||106||

dāmākalpa-calāpāṅga gāḍhyolūkhala-bandhana |

yaśodā-vatsalānanta-dāma-bandha-niyantrita ||107|| (namaḥ 27)

iti daśama-skandhe navamo'dhyāyaḥ ||

dṛṣṭārjuna-taru-dvandva kuvera-suta-śāpa-bhit |

aparādhi-samūddhāra-dayā-nārada-gīta-vit ||108||

akiñcana-jana-prāpya śrī-madāndhādy-agocara |

ākṛṣṭolūkhalālāna jaya śrī-nārada-priya ||109||

kṛta-devarṣi-gītārtha-yamalārjuna-bhañjana |

dhanadātmāja-sat-stotra-stuta sarveśvāreśvara ||110||

jīva-durjñeya-mahiman sadā bhaktaika-citta-bhāk |

asādhāraṇa-līlohya viśva-maṅgala-maṅgala ||111||

sva-dāsa-dāsatā-prīta bhakta-bhaktātivatsala |

guhyakārthita-sarvāṅga-hṛṣīka-bhajanāmṛta ||112||

śiva-mitra-suta-stotra-santoṣāmṛta-varṣi-vāk |

sva-bhakta-vīkṣā-māhātmya-vādin prema-vara-prada ||113|| (namaḥ 28)

iti daśama-skandhe daśamo'dhyāyaḥ ||

gopa-vismāpana-krīḍa bāla-saṅkathitehita |

sambhrānta-nanda-sandṛṣṭa smitabhinnauṣṭa-sampuṭa ||114||

patitārjuna-madhyastha maholūkhala-karṣaka ||

go-pāśāli-lasan-madhya nanda-mocita-bandhana ||115||

sva-bhakta-vaśyatā-darśin ballavī-stobha-nartita |

bālakodgīti-nirata bāhu-kṣepa-manorama ||116||

gopy-ājñā-dhṛta-pīṭhāde navanītārthanā-paṭo |

vraja-moha-kara-krīḍā-sudhā-sindho namo'stu te ||117|| (namaḥ 29)

upanandāhita-prīte vṛndāvana-rasotsuka |

prasthāna-śakaṭārūḍha gopikā-gīta-ceṣṭita ||118||

hṛdya-vṛndāvanāvāsa śrī-vṛndāvana-candra he |

vṛndāvana-priya śrīmad-vṛndāvana-vibhūṣaṇa ||119||

vyāghrādi-hiṁsra-sahaja-vaira-hartaḥ prasīda me ||

śrī-govardhana-kālindī-pulināloka-harṣita ||120|| (namaḥ 30)

vrajānandākara-krīḍa manojña-kala-bhāṣaṇa |

vatsa-pālana-sañcārin vrajādūra-dharācara ||121||

rāmādi-bālakārāma nānā-krīḍa-paricchada |

vaṁśī-vādana-saṁsakta veṇu-citra-svanākara ||122||

muralī-vadana śrīmat-tribhaṅgī-madhurākṛte |

kṣepaṇī-kṣepaṇa-prīta kanduka-krīḍanotsuka ||123||

vṛṣa-vatsānukaraṇa vṛṣa-dhvāna-viḍambana |

jayānyonya-raṇa-prīta sarva-jantu-rutānukṛt ||124|| (namaḥ 31)

jaya vatsāsura-dhvaṁsin kapittha-vrāta-pātana |

bāla-praśaṁsā-saṁhṛṣṭa puṣpa-varṣy-amarārcita ||125||

go-vatsa-pālanaikāgrya bāla-vṛndādbhutāvaha |

vikālāgāra-gāmin māṁ pāhi go-dhūli-dhūsara ||126||

sumano'laṅkṛta-śiro guñjā-prālambanāvṛta |

puṣpa-kuṇḍala barha-srak patra-vādya-vinodaka ||127||

manojña-pallavottaṁsa vana-mālā-vibhūṣita |

vana-dhātu-vicitrāṅga-barhi-barhāvataṁsaka ||128|| (namaḥ 32)

prātar-bhojana-saṁyukta vatsa-vrāta-puraḥsara |

giri-śṛṅga-mahā-kāya-bakāsura-gatekṣaṇa ||129||

tīkṣṇa-tuṇḍa-baka-grasta-mūrcchāviṣṭa-suhṛd-gaṇa |

mahā-baka-mukhākrīḍa baka-tālu-pradāhaka ||130||

jaya duṣṭa-bakodgīrṇa baka-cañcu-vidāraṇa |

balādi-bālakāśliṣṭa puṣpa-varṣi-sureḍita ||131|| (namaḥ 33)

iti daśama-skandhe ekādaśo'dhyāyaḥ ||

prātar-vanyāśanākāṅkṣin śṛṅgākārita-vatsapa |

asaṅkhya-vatsa-sañcārin asaṅkhyārbhaka-saṅgata ||132||

śikya-cauryādi-vividha-bāla-krīḍātitoṣita |

sva-pāda-sparśana-krīḍa-paṭu bālaka-harṣita ||133||

vayasyāśakya-sahana-kṣaṇa-mātrāvilokana |

śuka-gīta-mahābhāgya-vraja-bālaka-veṣṭita ||134|| (namaḥ 34)

durbuddhi-supta-pīnāhī-tarathotprekṣakānuga |

duśceṣṭāghāsurābhijña mugdhārbhaka-rirakṣiṣo ||135||

kṛtya-cintā-mahā-līla sarpasyāntaḥ-praveśa-kṛt |

agha-dānava-saṁhartar vatsa-vatsapa-jīvana ||136||

amarānanda-vistārin nindya-dānava-muktida |

vismāpitāgata-brahmann āścaryābdhe namo'stu te ||137|| (namaḥ 35)

iti daśama-skandhe dvādaśo'dhyāyaḥ ||

paugaṇḍa-khyāta-kaumāra mahāścarya-caritra he |

parīkṣic-chukadevātivimohana-kathāmṛta ||138||

stuta-ramya-saras-tīrādṛta-śādvala-jemana |

saraḥ-supulināsīna bāla-maṇḍala-māṇḍita ||139||

sakhi-śreṇy-antarāsthātar vrajārbhaka-sahāśana |

pīta-vastrodara-nyasta-veṇo vanya-vibhūṣaṇa ||140||

vāma-kakṣāntara-nyasta-śṛṅga-vetra prasīda me |

vāma-pāṇi-stha-dadhyanna kavalāśana-sundara ||141||

aṅgulī-sandhi-vinyasta-phala bālāli-citta-hṛt |

sva-narma-hāsyamānārbha svargyāścarya-karāśana ||142|| (namaḥ 36)

adṛśya-tarṇakānveśin vallavārbhaka-bhīti-han |

adṛṣṭa-vatsapa-vrāta vatsa-vatsapa-mārgaṇa ||143||

vidita-brahma-carita vatsa-vatsapa-rūpa-dhṛk |

vatsapāla-hara-brahma-tat-tan-mātṛ-mud-icchaka ||144||

yathā-vrajārbhakākāra yathā-vatsapa-ceṣṭita |

yathā-vatsa-kriyā-rūpa yathā-sthāna-niveśana ||145|| (namaḥ 37)

go-gopī-stanya-pāhanta go-gopī-prīti-vardhana |

balarāmohitodanta pitāmaha-vimohana ||146||

śūddha-sattva-ghana-svīya-bahu-rūpa-pradarśaka |

atyāścaryekṣaṇāśakta-brahma-vyutthāna-kāraka ||147||

svāntar-dṛṣṭy-atidīnāja-bahir-dṛṣṭi-sukha-prada |

gopārbha-veśa-rucira sa-pāṇikavalāva mām ||148||

vyālīna-sṛṣṭa-vatsārbha-gaṇa brahma-trapā-kara |

brahmānandāśru-dhautāṅghre dṛṣṭa-tattva-vidhi-stuta ||149|| (namaḥ 38)

iti daśama-skandhe trāyodaśo'dhyāyaḥ ||

vidhi-vākyāmṛtābdhīndur gopa-bālaka-veśa he |

brahmāvatāra-divyāṅgācintya-māhātmya-rūpa-bhṛt ||150||

mṛṣājñāna-śramāsparśi-bhakty-eka-sukha-nirjita |

śreyaḥ-sārātyudāsīna-durbuddhi-kleśa-śeṣaka ||151||

pūrva-pūrva-vimuktaughāśrita-bhakti-sumārga he |

nairguṇyādhika-durjñeyāścaryānanta-mahā-guṇa ||152||

kevalātma-kṛpāpāṅga-vīkṣāpekṣaka-mocaka |

niveditāparādhātibhīta putrārthita-kṣama ||153||

roma-kūpa-bhramat-koṭi-koṭi-brahmāṇḍa-maṇḍala |

prasū-vadāgaḥ-sahana jagan-mātar jagat-pitaḥ ||154||

nābhy-abja-janita-brahma-nārāyaṇa nirāvṛte |

sva-garbhāmbā-prapañcekṣā-tad-asatyatva-darśaka ||155||

satya-līlāvatāraughācintya-līlātivaibhava |

mithyā-satyatva-saṁpādin sadā parama-satya he ||156||

guru-prasāda-saṁdṛśya prapañca-janakāsmṛte |

bandha-mokṣādi-mithyātva-kṛd vicāraṇa-mātraka ||157||

asat-tyāga-sva-bhaktāntar-bahir-ātmādhika-sphuṭa |

sva-pāda-mahima-jñāpi-sva-pādābja-prasāda he ||158||

vidhātṛ-bhūri-bhāgyaika-prārthya-dāsanudāsyaka |

caturmukha-muhur-gīta-bhakti-māhātmya pāhi mām ||159|| (namaḥ 39)

dhanya-dhanya-vraja-vadhū-dhenu-tarpita-modita |

nitya-pūrṇa-mahā-bhāgya vrajauko-mitritāṁ gata ||160||

vraja-vāsi-prasaṅgantar-devatā-bahu-saukhyada |

vraja-jātāṅghri-reṇu-spṛk-tṛṇa-janmepsu-padmaja ||161||

prema-bhaktārpitāśeṣa ghoṣa-vāsi-mahā-ṛṇin |

sad-veśa-mātra-saṁjñāta-pūtanātma-pradāyaka ||162||

virakta-prāpya-dānānuraktāparyāpta-yantrita |

putratvādy-anukārāti-suhṛd-ānṛṇya-lajjita ||163||

avidvan-māni-sac-citta-vāg-agocara-vaibhava |

atyānanda-muhur-nāma-kīrtana brahma-vandita ||164|| (namaḥ 40)

brahma-prasāda-sumukha bhakta-vatsala vāk-priya |

smitekṣā-harṣita-brahman brahmānujñā-pradāyaka ||165||

vatsa-vatsapa-moha-ghna yathā-pūrvārbha-tarṇaka ||

pulinānīta-vatsaugha namas te'dbhuta-karmaṇe ||166||

mugdha-bālāli-vāg-jāta-hāsa vraja-gṛhotsava |

vicitra-veśacarita gopī-hṛdaya-modana ||167||

ātmādhika-priyatama sarva-bhūta-suhṛd-vara |

parikṣic-chuka-saṁvāda-niścita-prema-sāgara ||168||

vicitra-līla māṁ pāhi nilāyana-vihāra-vit |

krīḍa-setu-vidhāna-jña plavaṅga-plavanoddhata ||169|| (namaḥ 41)

iti daśama-skandhe caturdaśo'dhyāyaḥ ||

paugaṇḍāgama gopāla vṛndā-vipinamaṅgala |

vṛndāvanāntaḥ-sañcārin sammānita-nijāgrāja ||170||

vṛndāvana-guṇākhyāna-miṣa-datta-mahāvara |

ativṛndāvana-prīta nānā-rati-vicakṣaṇa ||171||

bhṛṅgānukārin māṁ pāhi kūja-nirjita-kokila |

upātta-haṁsa-gamana śikhi-nṛtyānukāraka ||172||

pratidhvāna-pramudita śākhā-kūrdana-kovida |

nāmākārita-go-vṛnda rajju-yajñopavīta-bhṛt ||173||

niyuddha-līlā-saṁhṛṣṭa balabhadra śramāpanut |

gopa-praśaṁsā-nipuṇa vṛkṣa-cchayā-hṛta-śrama ||174||

puṣpa-pallava-talpāḍhya gopotsaṅgopabarhaṇa |

gopa-saṁvāhita-pada gopa-vyajana-vījita ||175||

gopa-gāna-sukha-svapna jitaiśya-grāmya-ceṣṭita |

ramā-lālita-pādābjāṅkita-vṛndāvana-sthala ||176|| (namaḥ 42)

jaya śrīdāma-subala-stokakṛṣṇaika-bāndhava |

vṛṣāla-vṛṣabhojasvi-devaprastha-vayasya he ||177||

varūthapārjuna-sakha bhadrasenāṁśu-vallabha |

tālī-vana-kṛta-krīḍa bala-pātita-dhenuka ||178||

uttāla-tāla-rājī-bhid rāsabhāsura-nāśana |

gopa-vṛnda-stavānāndin puṇya-śravaṇa-kīrtana ||179|| (namaḥ 43)

gopī-saubhāgya-sambhāvyaṁ go-dhūli-cchuritālakam |

alakā-baddha-sumanaḥ-śikhaṇḍaṁ rucirekṣāṇam ||180||

sa-vrīḍa-hāsa-vinaya-kaṭākṣākṣepa-sundaram |

gopī-lobhana-veśaṁ tvāṁ vande gopī-rāti-pradaṁ ||181||

jayāmbā-kārita-snāna puṇḍarīkāvataṁsaka ||

muktāhāra-lasat-kaṇṭha kara-kaṅkaṇa-sundara ||182||

mañju-śiñjita-mañjīra svarṇālaṅkāra-bhūṣaṇa |

divya-srag-gandha-vāso-bhṛj-janany-upahṛtānna-bhuk ||183||

vilāsa-lalita-smera garva-līlāvalokana |

sukha-palyaṅka-saṁviṣṭa rādhā-saṁlāpa-nirvṛta ||184|| (namaḥ 44)

yamunā-taṭa-sañcārin kāliya-hrada-tīraga |

namas te’tisudhā-dṛṣṭe viṣārta-vraja-jīvana ||185||

ativismita-gopāla-kulānumita-ceṣṭita |

jaya svajana-rakṣārtha-nigūḍhaiśvarya-darśaka ||186|| (namaḥ 45)

iti daśama-skandhe pañcadaśo'dhyāyaḥ ||

tuṅga-nīpa-samārūḍhaṁ sarpa-hrada-vihāriṇam |

kāliya-krodha-janakaṁ kruddhāhi-kula-veṣṭitaṁ ||187||

moha-magna-suhṛd-vargaṁ sāśru-gokula-vīkṣitam ||

mahotpāta-samudvigna-vrajānviṣṭa-gatiṁ bhaje ||188||

pada-cihnāpta-mārgf tvāṁ mṛta-prāya-sva-bāndhavf ||

rāma-rakṣita-nandādi-mumūrṣu-vraja-śocitaṁ ||189|| (namaḥ 46)

namas te svīya-duḥkha-ghna sarpa-krīḍā-viśārada |

kāliyāhi-phaṇā-raṅga-naṭa kāliya-mardana ||190||

kāliya-phaṇa-māṇikya-rañjitata-śrī-padāmbuja |

nija-gandharva-siddhādi-gīta-vādyādi-nartita ||191||

pādāmbuja-vimardātinmitāhīndra-mastaka ||

raktodgāri-vibhinnāṅga-dīna-kāliya-saṁsmṛta ||192|| (namaḥ 47)

nāga-patnī-stuti-prīta hitārthocita-daṇḍa-kṛt |

krodha-prasāda-gāmbhīrya mahā-puṇyaika-toṣya he ||193||

nirupādhi-kṛpā-kārin sarpa-strī-prārthya-dāyaka |

sarvārtha-tyāgi-bhaktārthya-svāṅghri-rekhācitoraga ||194||

acintyaiśvārya-mahiman nānā-jīva-svabhāva-sṛk |

nānā-krīḍanaka-krīḍan sva-prajāgaḥ-kṣamocita ||195||

nāga-strī-pati-bhikṣāda jaya kāliya-bhāṣita |

agrāhya-sṛṣṭa-duṣṭāgo'yogya-mohita-nigraha ||196||

svāṅkā-mudrāṅkitāhīndra-mūrdhan kāliya-śāsana |

pūrva-sthānāpitāhīndra suparṇaja-bhayāpahṛt ||197||

nāgopāyanahṛṣṭātman kāliyātiprasādita |

yamunā-hrada-saṁśodhin hradotsārita-kāliya ||198|| (namaḥ 48)

iti daśama-skandhe ṣoḍaśo'dhyāyaḥ ||

sva-baly-aśana-kāliya-darpa-mardana-vāhana |

saubhary-ukti-svakāgamya-sarpāvāsa-hradoddhara ||199||

divya-srag-gandha-vastrāḍhya divyābharaṇa-bhūṣita |

mahā-maṇi-gaṇākīrṇa vraja-jīvana-darśana ||200||

sahāsa-śrī-balāśliṣṭa gopāliṅgana-nirvṛta |

prasīda pīta-dāvāgne svajanārti-vināśana ||201|| (namaḥ 49)

iti daśama-skandhe saptadaśo'dhyāyaḥ ||

kāka-pakṣa-dhara śrīmad-vasantita-nidāgha he |

nayanācchadana-krīḍa rāja-līlānukāraka ||202||

mṛgādi-ceṣṭā-krīḍā-kṛd-dolānaukā-vinodaka |

nānā-laukika-līlā-bhṛn-nānā-sthāna-vihāra-kṛt ||203||

krīḍā-samprāpta-bhāṇḍīra jaya bhāṇḍīra-maṇḍana |

gopa-rūpi-pralambajña dvandva-krīḍā-pravartaka ||204||

bāhya-vāhaka-kelīman jaya śrīdāma-vāhaka ||

bala-pātita-durdharṣa-pralamba bala-vatsala ||205|| (namaḥ 50)

iti daśama-skandhe’ṣṭādaśo'dhyāyaḥ ||

jaya muñjāṭavī-bhraṣṭa-mārga-paśv-ārti-nāśaka |

dāvāgni-bhīta-gopāla-dṛṅ-nimīlana-deśaka ||206||

muñjāṭavyāgni-śamana pītolbaṇa-davānala |

bhāṇḍīrāpita-go-gopa-yogādhīśa namo'stu te ||207|| (namaḥ 51)

iti daśama-skandhe ekonaviṁśo'dhyāyaḥ ||

prāvṛṭ-śrī-bhūṣitāraṇya vṛṣṭi-kāla-vinoda-kṛt |

guhā-vanaspati-kroḍa-sevin mūla-phalāśana ||208||

pāṣāṇa-nyasta-dadhy-anna-bhug-varṣā-harṣita-vraja |

śādvalāśana-varṣā-śrī-sammānaka namo'stu te ||209||

he śaran-nirmala-vyoma-cāru-kānte prasīda me |

śarac-candra lasad-vaktra kṛta-gopī-mahā-smara ||210|| (namaḥ 52)

iti daśama-skandhe viṁśo'dhyāyaḥ ||

śarad-vihāra-madhura śarat-puṣpa-vibhūṣaṇa |

karṇikārāvataṁsaṁ tvāṁ naṭa-veśa-dharaṁ bhaje ||211||

vinyasta-vadanāmbhoja-locana-prānta-nartaka |

bimbādharārpitodāra-veṇo jaya sugāyana ||212||

namo vaktrāvalokāya tribhaṅga-lalitāya te |

veṇu-mohita-viśvāya gopikodgīta-kīrtaye ||213|| (namaḥ 53)

cakṣuḥ-sāphalya-sampādi-śrīmad-vaktrābja-vīkṣaṇa |

nānā-mālā-lasad-veśa gopāla-sabha-śobhana ||214||

sadātipuṇyavad-veṇu-pīyamānādharāmṛta |

vṛndāvanātikīrti-śrī-prada-padābja-lakṣaṇa ||215||

apūrva-muralī-gīta-nāda-nartita-barhiṇa |

śākhotkīrṇa-śakuntaugha sarva-prāṇi-manohara ||216||

vismārit-tṛṇa-grāsa-mṛgī-kula-vilobhita |

suśīla-rūpa-saṅgīta-devī-gaṇa-vimohana ||217||

gāḍha-rodita-go-vṛnda premotkarṇita-tarṇaka |

nirvyapārī-kṛtāśeṣa-muni-tulya-vihaṅgama ||218||

gīta-stabdha-sarit-pūra cchatrāyita-balāhaka ||

pulindī-prema-kṛd-ghāsa-lagna-pādābja-kuṅkuma ||219||

hari-sevaka-varyatva-sampad-govardhanārcita |

sva-prema-paramānanda-citrāyita-carācara ||220||

rāga-pallavita-sthāṇo gītā-namita-pādapa |

gopāla-vilasad-veśa gopī-māra-vivardhana ||221||

aśeṣa-jaṅgama-sthāṇu-svabhāva-parivartaka ||

ādrī-kṛta-śilā-kāṣṭha nirjīvojjīvanāva naḥ ||222|| (namaḥ 54)

iti daśama-skandhe ekaviṁśo'dhyāyaḥ ||

gopa-kanyā-vrata-prīta prasīda varadeśvara |

jala-krīḍā-samāsakta-gopī-vastrāpahāraka ||223||

kadambārūḍha vande tvāṁ citra-narmokti-kovida |

gopī-stava-vilubdhātman gopikā-yācitāṁśuka ||224||

sroto-vāsaḥ-sphurad-gopa-kanyākarṣaṇa-lālasa |

śītārta-yamunottīrṇa-gopī-bhāva-prasādita ||225||

skandhāropita-gopa-strī-vastra sasmita-bhāṣaṇa |

gopī-namaskriyādeṣṭa gopy-eka-kara-vandita ||226||

gopy-añjali-viśeṣārthin gopa-kanyā-namaskṛta |

gopī-vastrada he gopī-kāmitākāmita-prada ||227||

gopī-citta-mahā-caura gopa-kanyā-bhujaṅgama |

dehi sva-gopikā-dāsyaṁ gopī-bhāva-vimohita ||228|| (namaḥ 55)

śrī-vṛndāvana-dūra-stha-vipra-bhāvābhikarṣita |

ātapatrāyitāśeṣa-taru-darśana-harṣita ||229||

paropakāra-nirata-taru-janmābhinandaka |

yamunāmṛta-santṛpta go-gopa-gaṇa-sevita ||230|| (namaḥ 56)

iti daśama-skandhe dvāviṁśo'dhyāyaḥ ||

yajñapatnī-prasādārtha-gopa-kṣud-ativardhana |

kṣud-ārta-gopa-vāg-vyagra jaya yajvānna-yācaka ||231||

duṣprajña-yajvāvajñāta bhakta-viprā-didṛkṣita |

brāhmaṇyākarṣakodanta yajñapatnī-manohara ||232||

brāhmaṇī-tāpabhic-citra-veśāvasthāna-bhūṣaṇa |

jaya dvija-satī-ślāghin yajñapatnīṣṭa-dāyaka ||233||

brāhmaṇī-kāku-santuṣṭa brāhmaṇī-prema-bhaktida |

pāti-ruddha-satī-sadyo-vimuktida namo'stu te ||234||

yājamānī-vitīrṇānna-tṛpta viprānutāpada |

svīya-saṅga-dvija-jñāna-prada brahmaṇya-deva he ||235|| (namaḥ 57)

iti daśama-skandhe trāyoviṁśo'dhyāyaḥ ||

jaya vāsava-yāgajña pitṛ-pṛṣṭa-makhārthaka |

śruta-tātokta-yajñārtha karma-vādāvatāraka ||236||

nānāpanyāya-vādaugha-śakra-yāga-nivāraka |

govardhanādri-go-yajña-pravartaka namo'stu te ||237||

proktādri-go-makha-vidhe yajña-dattopahāra-bhuk |

gopa-viśvāsanārthādri-cchala-sthūlānya-rūpa-dhṛk ||238||

govardhana-śiro-ratna govardhana-mahattvada |

kṛta-bhūṣāśanābhīra-kāritādri-parikrama ||239|| (namaḥ 58)

iti daśama-skandhe caturviṁśo'dhyāyaḥ ||

janitendra-ruṣaṁ śakra-mada-vṛṣṭi-śamonmukham |

govardhanācaloddhartas tvāṁ vande’dbhuta-vikramam ||240||

līlā-govardhana-dhara vraja-rakṣā-parāyaṇa |

bhujānantopari-vinyasta-kṣmā-nibha-kṣamābhṛd-uttama ||241||

govardhana-cchatra-daṇḍa-bhujārgala mahābala |

saptāha-vidhṛtādrīndra megha-vāhana-garva-bhit ||242||

saptāhaika-pada-sthāyin vraja-kṣut-tṛḍ-nud-īkṣaṇa |

jaya bhagnendra-saṅkalpa mahā-varṣa-nivāraṇa ||243||

sva-sthāna-sthāpita-gire gopī-dadhy-akṣatārcita |

devatā-sumano-vṛṣṭi-sikta vāsava-bhīṣaṇa ||244|| (namaḥ 59)

iti daśama-skandhe pañcaviṁśo'dhyāyaḥ ||

jayādbhuta-mahā-ceṣṭā-vismita-vraja-śaṅkita |

gopānupṛṣṭa-janaka gopodgītākhilehita ||245||

nandokta-garga-sad-vākya-gopa-śaṅkā-nirāsaka |

goṣṭha-rakṣaka māṁ rakṣa gopālānanda-vardhana ||246|| (namaḥ 60)

iti daśama-skandhe ṣaḍ-viṁśo'dhyāyaḥ ||

bhīta-lajjita-deveśa-kirīṭa spṛṣṭa-pāda he |

vāsava-stuta sarvajña jita-māyāsta-dūṣaṇa ||247||

dharma-pāla khala-dhvaṁsin duṣṭa-mana-ghna-ceṣṭita |

svīyāparādha-kṣamaṇa śaraṇāgata-vatsala ||248||

śakra-śikṣaka śakratva-prada surabhīḍita |

surabhī-prārthitendratva śrī-govinda namo'stu te ||249||

kāmadhenu-payaḥ-pūrābhiṣiktāmara-pūjita |

airāvata-karānīta-viyad-gaṅgā-jalāpluta ||250||

go-gopa-gopikānandin sarva-loka-śubhaṅkara |

harṣa-pūrita-devendra jagadānanda-vardhana ||251|| (namaḥ 61)

iti daśama-skandhe saptaviṁśo'dhyāyaḥ ||

prasīda me payo-magna-nandānveṣin pitṛ-priya |

varuṇālaya saṁprā varuṇābhīṣṭa-darśana ||252||

varuṇārcita-pādābja varuṇātiprasādita |

varuṇāgaḥ-kṣamākārin nanda-bandha-vimocana ||253||

nanda-śrāvita-māhātmya gopa-jñānātivaibhava |

gopa-saṅkalpa-vijñātaḥ karuṇākula-mānasa ||254||

sva-lokāloka-saṁhṛṣṭa-gopa-vargārtha-vargada |

brahma-hradoddhṛtābhīrābhīṣṭa-brahma-pada-prada ||255|| (namaḥ 62)

iti daśama-skandhe’ṣṭāviṁśo'dhyāyaḥ ||

jaya jaya nija-pādāmbhoja-sat-prema-dāyin

rasika-jana-mano-hṛd-rāsa-līlā-vinodin |

vivṛta-madhura-kaiśorātilīlā-prabhāva

priya-jana-vaśa-vartin vyakta-satya-svabhāva ||256||

tyaktātmarāmatā-māya tucchī-kṛta-nijāgama |

bhakta-prārthya-nija-prema-dhārā-dānārtha-rāsa-kṛt ||257||

śaran-niśā-vihārotka candrodaya-ratāśaya |

gopī-vimohanodgīta paramākarṣa-paṇḍita ||258||

anādṛta-niṣedhaughī-kṛta-gopa-satī-gaṇa |

tyakta-sarva-kriyāpekṣa-gopa-strī-prāpta-saṅgama ||259|| (namaḥ 63)

prasīda bhartṛ-saṁruddha gopī-premāgni-vardhana |

sva-kāmonmatta-gopa-strī-deha-bandha-vimocana ||260||

śuka-krodhokti-nirṇīta-mahā-mahima-sāgara |

krodhādi-bhajamānārtha-prada-smaraṇa māṁ smara ||261|| (namaḥ 64)

gopikā-nayanāsvādya gopī-vañcana-vāk-paṭo |

gopī-miṣṭokti-śuśrūṣā-sva-dharma-bhaya-darśaka ||262||

gopī-mahādhi-vistārin gopī-rodana-vardhana |

gopy-arthitāṅga-saṁsarga gopī-kākūkti-nirvṛta ||263||

avahitthā-parityakta prodyan-mānasa-vikriya |

dhūrtāgra-gaṇya māṁ pāhi kāma-mugdha smitānana ||264||

vyakta-svabhāva-madhura smara-lolita-locana |

gopī-manoharāpāṅga gopikā-śata-yūthapa ||265||

vaijayantī-srag-ākalpa śarac-candra-nibhānana |

yamunāpulināsīna gopīramaṇa pāhi māṁ ||266||

jita-manmatha tantra-jña gopī-māna-vivardhana |

gopikātiprasādārtha-kṛtāntardhāna-vibhrama ||267|| (namaḥ 65)

iti daśama-skandhe ekonatriṁśo'dhyāyaḥ ||

jaya gopī-gaṇānviṣṭa vṛkṣa-saṁpṛṣṭa-darśana |

tulasī-mālatī-mallī-yūthikā-pṛṣṭa-vīkṣaṇa ||268||

kṣity-utsava-samāloka-sambhāvita-samāgama |

eṇī-pṛṣṭāṅghripā-pṛṣṭa-latotpulaka-sūcita ||269||

unmattī-kṛta-gopy-ogha gopikānukṛtehita |

jaya gopī-gaṇāviṣṭa svabhāvāpita-gopika ||270||

gopī-lakṣita-pādābja-lakṣma-mārgita-paddhate |

anya-strī-yukta-pādābja-cihnekṣā-gopikārtida ||271|| (namaḥ 66)

radhārādhita radheśa rādhikā-prāṇa-vallabha |

radhā-ramaṇa vande tvāṁ rādhikā-prema-nirjita ||272||

radhā-saṁnyasta-sarvasva strī-straiṇa-gati-darśaka |

rādhānutāpa-saṁmoha-karantardhāna-kautuka ||273||

sakhī-gaṇāpta-rādhokta tad-vismāpana-ceṣṭita |

radhā-sahita-gopa-strī-muhur-mārgita pāhi mām ||274|| (namaḥ 67)

iti daśama-skandhe triṁśo'dhyāyaḥ ||

punaḥ pulina-saṁprāpta gopī-gītārthitodaya |

janma-mātra-vraja-śrī-da svajanānveṣaṇārtida ||275||

dṛg-abja-hanyamāna-strī-vadha-niḥśaṅka-hṛdaya |

viṣādi-nānā-duḥkha-ghna svīyārti-jñāntar-ātma-dṛk ||276||

viśva-rakṣārtha-sañjāta bhaktābhayada-hasta he |

svajana-prārthya-saṁsparśa nānā-guṇa-padāmbuja ||277||

manojña-madhurālāpa dāsī-gaṇa-vimohana |

śruti-maṅgala-santapta-prāṇārthada-kathāmṛta ||278||

manaḥ-kṣobhaka-mādhurya mṛdulāṅghri-vanāṭaka ||

yugāyita-viyogāṇo mano-hṛd-adharāmṛta ||279||

sarva-tyāgārthita-gate mahā-mohana-rūpa he |

vraja-maṅgala-kṛd-vyakte svajana-prārthya-pūraka ||280||

atikomala-pādābja-kaṇṭakāraṇya-sañcara |

gopa-strī-jīvitākārṣi-durga-bhū-bhramaṇāva mām ||281|| (namaḥ 68)

iti daśama-skandhe ektriṁśo'dhyāyaḥ ||

atyucca-gopikā-duḥkha-rodanonmathitendriya |

jaya gopī-punar-dṛṣṭa-smayamāna-mukhāmbuja ||282||

śrīman-madana-gopāla pīta-kaiśeya-vastra-dhṛk |

prīty-utphullākṣa-gopa-strī-veṣṭita prāṇa-dāyaka ||283||

vallavī-stana-saktāṅghri gopī-netrābja-ṣaṭpada |

gopa-strī-virahārti-ghna vallavī-kāma-pūraka ||284||

gopī-celāñcalāsīna gopī-gaṇa-sabhājita |

jaya gopīsadojātādhika-śrī-rājamāna he ||285|| (namaḥ 69)

vidagdha-gopikā-gāḍha-tripraśnottara-dāyaka |

vijñāta-gopy-abhiprāya mahā-catura-siṁha he ||286||

sva-vāk-svāpnākṛtajñatvādi-doṣa-parihāraka ||

nijāsādhāraṇa-prema-kāruṇya-sthāpakāva māṁ ||287||

svīya-saṅgāparityāgin sva-dānātṛpta-mānasa |

priyopakāra-saṁvyagra viraha-prema-vardhana ||288|| (namaḥ 70)

iti daśama-skandhe dvātriṁśo'dhyāyaḥ ||

gopī-viraha-santāpa-harāliṅgana-kovida |

rāsa-krīḍā-rasākṛṣṭa jaya gopī-priyaṅkara ||289||

rāsotsava-samārambhin gopī-maṇḍala-maṇḍita |

gopī-hema-maṇi-śreṇī-madhya-madhya-harinmaṇe ||290||

sva-sva-pārśva-sthiti-jñānānāndita-strī-gaṇāvṛta |

devatā-gaṇa-gītādi-susevita namo'stu te ||291||

gopikodgīta-suprīta nṛtya-gīta-vicakṣaṇa |

svātmāsya-datta-tāmbūla śrānta-gopī-dhṛtāṁsaka ||292||

svānurūpa-vraja-vadhū-nṛtya-gītādi-harṣita |

vimohita-śaśāṅkādi-sthairya-rātry-atidairghya-kṛt ||293||

vidagdha-vallavī-vṛnda-rati-cihnāṅkitāṅga he |

rati-śrānta-vraja-vadhū-mukha-mārjana-tatpara ||294|| (namaḥ 71)

jala-krīḍātikuśala sva-mālāli-kulāvṛta |

sahāsa-gopikā-vrāta-sicyamāna namo'stu te ||295||

yamunā-jala-līnāṅga kālindī-keli-lolita |

yamunā-tīra-sañcārin kṛṣṇā-kuñja-rati-priya ||296||

jaya śrī-rādhikāsakta jaya candrāvalī-rata |

padmāsya-padma-pānāle lalitāpāṅga-lālita ||297||

viśākhārtha-viśeṣārthin śyāmalā-rati-nirmala |

bhadrā-bhadra-rasādhīna dhanyā-prāṇa-dhaneśvāra ||298||

gopa-janmāgata-sva-strī-nirantara-vilāsa-kṛt |

gopī-lampaṭa he gopī-stana-kuṅkuma-maṇḍita ||299|| (namaḥ 72)

parīkṣit-pṛṣṭa-rāsārtha śukoktaiśvarya-sañcaya |

mumukṣu-mukta-bhaktārtha-saccidānanda-ceṣṭita ||300||

gopī-mahā-mahimada gopāsūyādy-anāspada |

gopārpita-gṛhāpatya-patnī-prāṇa prasīda me ||301|| (namaḥ 73)

iti daśama-skandhe trāystriṁśo'dhyāyaḥ ||

jayāmbikāvana-prāpta sārasvata-jalāpluta |

nija-pādāmbuja-spṛṣṭa-nanda-grāhi-mahoraga ||302||

vidyādharendra śāpa-ghna jaya nanda-vimuktida |

śrāvitāhi-purā-vṛtta sudarśana-vimocana ||303|| (namaḥ 74)

kāma-pāla-saha-krīḍā-sammānita-niśāmukha |

manohara-mahā-gīta-mohita-strī-gaṇāvṛta ||304||

śaṅkhacūḍa-paritrasta-gopikākrośa-dhāvita |

strī-rakṣā-sthāpita-bala śaṅkhacūḍa-śirohara ||305||

śaṅkhacūḍa-śiro-ratna-prīṇitāgraja pāhi mām |

anyonya-gopī-sāpatnyānutpādaka namo'stu te ||306|| (namaḥ 75)

iti daśama-skandhe catustriṁśo'dhyāyaḥ ||

ahar-viraha-santapta-gopī-gīta-guṇodaya |

jaya śokābdhi-nistāra-prakārātyucca-kīrtana ||307||

sācī-kṛtānanāmbhoja vyatyasta-pada-pallava |

nartita-bhrū-yugāpāṅga veṇu-vādya-viśārada ||308||

viśva-mohana-rūpaṁ tvāṁ siddha-strī-kāma-vardhanam |

vande citrāyitāśeṣa-vrajāraṇya-paśu-vrajam ||309||

avāhita-pravāhaugha latādi-madhu-varṣaka |

sva-pārśvāpita-haṁsāde parjanya-cchatra-sevita ||310||

brahmādy-atarkya-saṅgīta kāmārpaka-samīkṣaṇa |

svapadoddhṛta-bhū-tāpa vanitā-taru-bhāva-kṛt ||311||

hṛta-citta-mṛgī-prāpta-dinānta-śrānti-kāntita |

yamunā-snāna-ramyāṅga sukha-vāyu-prapūjita ||312||

brahmādi-vandyamānāṅghre suhṛd-ānanda-vardhana |

mada-cchurita-lolākṣa muditānana-paṅkaja ||313||

vanamālā-parītāṅga gajendra-gati-sundara |

gopikā-śrāvitotkarṣa hṛṣṭa-mātṛka pāhi māṁ ||314|| (namaḥ 76)

iti daśama-skandhe pañcatriṁśo'dhyāyaḥ ||

ariṣṭa-trāsitāśeṣa-vrajāśvāsaka rakṣa mām |

sva-bhujāsphoṭanāhvāna vṛṣabhāsura-kopana ||315||

utpāṭita-viṣāṇāgra-ghatitogra-vṛṣāsura |

gokulāriṣṭa-vidhvaṁsin ariṣṭāsura-bhañjana ||316|| (namaḥ 77)

nārada-jñāpitodanta-kaṁsa-durmantra-vardhana |

kaṁsa-saṁprārthitākrūra-purānayana pāhi māṁ ||317||

duṣṭopāya-durodyoga-śatākulita-kaṁsa-rāṭ |

rājājñānanditākrūra jaya dānapati-priya ||318|| (namaḥ 78)

iti daśama-skandhe ṣaṭ-triṁśo'dhyāyaḥ ||

jaya gokula-saṁtrāsi-keśi-vikṣepaṇa prabho |

hayāsura-mahāsyāntaḥ-praveśita-mahā-bhuja ||319||

helā-hata-mahā-daitya jaya keśi-nisūdana |

keśavaṁ keśi-mathanaṁ vande tvāṁ devatārcitaṁ ||320|| (namaḥ 79)

jaya bhāgavata-śreṣṭha-śrī-nārada-samīḍita |

aparicchinna-san-mūrte sarva-jīveśvareśvara ||321||

sṛṣṭi-sthity-anta-kṛn māyā-guṇa-sṛk satya-vāñchita |

ṛṣi-vāk-smṛta-devārtha-kaṁsa-saṁharaṇādika ||322||

nārada-jñāpitāśeṣa-kārya-svīkāra-kovida |

darśanotsava-saṁhṛṣṭa-śrī-nārada-namaskṛta ||323 || (namaḥ 80)

he meṣāyita-gopāla-pālana-steya-vibhrama |

gopa-veśa-dhara-vyoma-caurya-nīta-suhṛd-gaṇa ||324||

duṣṭa-vyomāsura-grāhin jaya vyoma-nipātana |

maya-putra-guhā-ruddha-gopa-varga-vimokṣaka ||325|| (namaḥ 81)

iti daśama-skandhe saptatriṁśo'dhyāyaḥ ||

jaya dānapati-dhyāta mahā-mahima-sañcaya |

sal-lakṣaṇārtha-sad-bhāgyākrūra-sambhāvitekṣaṇa ||326||

pādābja-dhyayakākrūra-lālasānanda-vardhana |

akrūra-ratha-samprāpta goṣṭha-godohanāgata ||327||

jaya dānapatīkṣāpta kṣiti-kautuka-kṛt-pada |

śvāphalki-luṭhanādhāna-pādāmbuja-rajo-vraja ||328||

jaya śvaphalka-tanaya-nayanānanda-vardhana |

rathāvaplāvitākrūra jayākrūrābhivandita ||329||

suprītyāliṅgitākrūra jaya praṇata-vatsala |

gāndinī-nandanāśeṣa-manovāñchita-pūraka ||330|| (namaḥ 82)

iti daśama-skandhe aṣṭātriṁśo'dhyāyaḥ ||

akrūra-varṇitāśeṣa-kaṁsa-durvṛtta-kopita |

devakī-vasudevādi-duḥkha-śravaṇa-duḥkhita ||331||

yātrā-mantrita-gopeśa mathurā-gamanonmukha |

prātar-madhupurī-yāna-śravaṇākula-gokula ||332||

yaśodā-hṛdayāśaṅkācintā-jvara-śata-prada |

śokābdhi-pātitāśeṣa-vraja-yoṣid-gaṇāva māṁ ||333||

śūnyāyamāna-jagatī-gopī-jīvana-tāpana |

gopī-rodana-vār-dhārā-saṁvardhita-nadī-gaṇa ||334|| (namaḥ 83)

jayākrūra-rathārūḍha gopī-rodana-kātara |

śakaṭārūḍha-nandādi-gopāla-gaṇa-veṣṭita ||335||

gopī-viyoga-santapta rādhikā-virahāsaha |

sva-dūta-prema-miṣṭokti-gopikāśvāsanākula ||336||

gopī-hāhā-mahā-rāva-rodanārti-nivartita |

mṛta-prāya-vraja-vadhū-cumbanāliṅganāsu-da ||337||

prasīda sāntvanābhijña nānā-śapatha-kāraka |

kṛtāvādhi-dino jīyā āśā-prāṇa-pradāyaka ||338|| (namaḥ 84)

śvāphalki-sañcālita-yāna-vāhaṁ

gopāṅganā-saṁvṛta-yāna-mārgam |

dhātrī-mahā-rodana-duḥkhitaṁ tvāṁ

nirvākya-nandādi-dhṛtaṁ namāmi ||339||

mārita-strī-katipaya kati-strī-mūrcchanā-kara |

unmāditaika-tad-yūtha rodita-strī-sahasraka ||340||

mahārta-svara-saṁbhagna-kaṇṭhī-kṛta-vadhū-śata |

prasīda ratha-mārgāṅka-pātitaikābalā-gaṇa ||341||

jayāśā-tantu-baddhāsu-kati-strī-kīrtana-prada |

mathurā-padavī-vīkṣākulitaikāṅganā-yuta ||342|| (namaḥ 85)

yamunā-majjitākrūra jayākrūra-ratha-sthita |

śvāphalki-jala-sandṛṣṭa paramāścarya-darśaka ||343||

iti daśama-skandhe ekona-catvāriṁśo'dhyāyaḥ ||

akrūra-saṁstutānāde padmanābhādi-kāraṇa |

jagad-durvijñeya-gate bhājamānaika-gamya he ||344||

nānā-yajñārcanīyāṅghre nānākhyā-rūpa-mārga-bhāk |

sarva-gatyāpagāmbhodhe sarva-deva-mayeśvara ||345||

jagad-āśraya-sarvāṅga brahmāṇḍāli-guhodara |

śoka-ghnānandada śrīmad-avatārāvalī-yaśaḥ ||346||

nānā-kārpaṇya-vijñāpi-mumukṣv-akrūra-yācita |

sva-prema-bhakti-satsaṅga-dāyi-svaika-kṛpā-bhara ||347||

gopy-avajñā-hatākrūra-śuṣka-stotrābhivāndita |

pitṛvya-vismayodanta-pracchakādbhuta-sāgara ||348|| (namaḥ 86)

iti daśama-skandhe catvāriṁśo'dhyāyaḥ ||

mathuropavana-prāpta-nandādi-svajanāvṛta |

vrajārti-kāraṇākrūra-gṛha-yānārthanākara ||349||

svalaṅkṛta-mahāścarya-purī-darśana-harṣita |

pura-strī-vṛnda-nayana-manohara namo'stu te ||350||

dadhy-ādi-maṅgala-dravya-dvijāti-kṛta-pūjana |

pura-strī-kṛta-gopa-strī-puṇya-ślāghātinirvṛta ||351|| (namaḥ 87)

mathurā-jana-saṁvīkṣya rajakaṁśuka-yācaka |

durmukhākṣepa-saṁkruddha raṅgakāra-śirohara ||352||

nija-priyāmbara-dvandva-paridhāna-vibhūṣita |

abhīṣṭa-vastra-saṁhṛṣṭa-rāma-gopāli-saṁyuta ||353||

prasīda vāyakonnīta-caileyākalpa-bhūṣita |

nānā-lakṣaṇa-veśāḍhya he vāyaka-vara-prada ||354|| (namaḥ 88)

prasīda he sudāmākhya-mālākāra-gṛhāgata |

mālika-prīti-pūjā-mālyavad-bhakti-saṁstuta ||355||

sugandhi-nānā-mālāli-svalaṅkṛta namo'stu te||

sudāmābhīpsita-vara-vāñchātīta-vara-prada ||356|| (namaḥ 89)

iti daśama-skandhe ekacatvāriṁśo'dhyāyaḥ ||

sahāsa-narma-saṁprāśnārthita-kubjānulepana |

kubjā-dattāṅga-ragāḍhya sairindhrī-citta-mohana ||357||

kubjānulipta-sarvāṅga he’ṅgarāgānurañjita |

trivakrāvakratāhartaḥ kubjā-saundarya-dāyaka ||358||

kubjākṛṣṭāmbara-dhara kubjā-ceṣṭātihāsita |

kṛta-kubjā-samāśvāsa jaya kubjā-vara-prada ||359|| (namaḥ 90)

nānopāyana-tāmbūla-gandhādi-vaṇig-arcita |

jaya citrāyitāśeṣa-pura-strī-gaṇa-vīkṣaka ||360||

jaya praphulla-nayana līlā-hasita-locana |

matta-nāgendra-gamana nāgarī-gaṇa-mohana ||361||

dhanuḥ-sthāna-prāśna-kara jayādbhuta-dhanur-dhara |

līlā-sajjīkṛteṣvāsa kaṁsa-kodaṇḍa-khaṇḍana ||362||

dhanū-rakṣaka-vṛnda-ghna kaṁsa-preṣita-sainya-han |

kaṁsātitrāsa-janaka śakaṭāvāsa-saṅgata ||363|| (namaḥ 91)

iti daśama-skandhe dvicatvāriṁśo'dhyāyaḥ ||

kaṁsa-kārita-mañcaugha raṅga-bhū-gamanotsuka |

jīyāt kuvalayāpīḍa-gaja-ruddha-patho bhavān ||364||

saṅkruddhāmbaṣṭha-nirdiṣṭa karīndra-krīḍitāva mām |

sadyaḥ kuvalayāpīḍa-ghātin siṁha-parākrama ||365||

samutpāṭita-nāgendra mahā-danta-varāyudham |

vande kuvalayāpīḍa-mardanaṁ hata-hastipam ||366|| (namaḥ 92)

raṅga-praveśa-subhaga-vīra-śrī-paribhūṣita |

skandha-nyasta-mahā-danta mada-rakta-kaṇāṅkita ||367||

prasīda sveda-kaṇikālaṅkṛtānana-paṅkaja |

raṅga-stha-lokābhiprāya-bhātāśeṣa-rasātmaka ||368||

mahā-vīra mahā-ramya mahā-smara mahā-suhṛt |

maheśvara mahā-snigdha mahā-kāla mahā-guro ||369||

mahā-tattva mahā-sevya sarva-loka-manohara |

sa-premekṣaka-mañcastha-loka-gīta-mahā-yaśaḥ ||370|| (namaḥ 93)

cānūra-bhāṣitaṁ vande cānūrottara-dāyakam |

cānūrātiparākrāntaṁ malla-yuddha-viśāradaṁ ||371|| (namaḥ 94)

iti daśama-skandhe tricatvāriṁśo'dhyāyaḥ ||

sahaja-prema-mṛdula pura-strī-gaṇa-śocita |

pura-strī-ninditāśeṣa-sabhya-lajjātilajjita ||372||

strī-gaṇodgīta-mahima-vraja-strī-śruti-harṣita |

pitṛ-mātṛ-mahārtijña jaya cānūra-mardana ||373||

śala-toṣala-saṁhartar bala-ghātita-muṣṭika ||

vidrāvitānyamallaugha rāma-pātita-kūṭaka ||374||

ucca-mañca-stha-durvṛtta-kaṁsa-durvākya-kopita |

āttāsi-carma-sañcāri-kaṁsa-keśagrahoddhata ||375||

bhūmi-pātita-bhojendra kaṁsopari-vikūrdita |

kaṁsa-dhvaṁsana kaṁsāre jaya kaṁsa-nisūdana ||376||

hṛtorvī-bhaya-bhārārte jagac-chalya-vināśaka |

pitṛ-mātṛ-praharṣārtha-mṛta-kaṁsa-vikarṣaka ||377||

brahmeśādi-surānāndin kālanemi-vimuktida |

bala-ghātita-duṣṭāṣṭa-kaṁsa-sodara pāhi māṁ ||378|| (namaḥ 96)

kaṁsa-yoṣit-samāśvāsin nādiṣṭa-mṛta-satkriya |

pitṛ-mātṛ-padānamra pitṛ-bandha-vimokṣaka ||379|| (namaḥ 97)

iti daśama-skandhe tricatvāriṁśo'dhyāyaḥ ||

īśa-jñānākṛtāśleṣa-jananī-tāta-bhāva-vit |

sneha-vardhana-miṣṭokti-pitṛ-mātṛ-pramoda-kṛt ||380||

prāptāliṅganam unmātṛ-tāta-kroḍādhiropita |

sneha-vāk-pitṛ-mātr-aśru-dhārā-snāpita-mastaka ||381||

paramānāndita-śrīmad-devaky-ānakadundubhe |

jaya prema-sukhācchādi-jñāna duḥkha-nivāraka ||382|| (namaḥ 98)

sad-vākyānandita-śrīmad-ugrasenādhipatya-da |

dattograsena-rājya-śrīr-ūgrasena-nideśa-kṛt ||383||

prasīdatān me bhagavān bhakta-vatsala-nāma-dhṛk |

ugrasena-vaśānīta-trilokī-ratna-sañcaya ||384|| (namaḥ 99)

ānīta-kaṁsa-santrāsa-proṣita-jñāti-bāndhava |

jaya sammānitāśeṣa-yādavāvāsa-dāyaka ||385||

sadā dayā-smitālokānānditākhila-yādava |

jaya roga-jarā-glāni-hāri-sandarśanāmṛta ||386||

prasīda sātvata-śreṣṭha yādavendra prasīda me |

vṛṣṇi-puṅgava māṁ pāhi dāśārhādhipa mādhava ||387||

kukurāndhaka-vaṁśendra bhaimānvaya-vivardhana |

yayāti-kula-padamārka candra-vaṁśābdhi-candramaḥ ||388|| (namaḥ 100)

jaya śrī-mathurā-nātha mathurā-maṅgala prabho |

madhurā-mūrta-mādhurya mathurā-maṇḍaleśvara ||389||

nitya-śrī-mathurā-vāsin madhurāmādhurī-prada |

he māthura-mahā-bhāgya namas te mathurā-pate ||390|| (namaḥ 101)

adya-śvo-gamana-vyāja-rakṣita-vraja-nāyaka |

prasīda muhur-āśleṣa-nanda-sambhāṣaṇākula ||391||

nānā-vāk-cāturī-dīna-nanda-rodana-vardhana |

atyāliṅgana-gopāla-kula-duḥkhāśru-vāhaka ||392||

muhur-muhyat-patad-vṛddha-nanda-sāntvana-kātara |

vāso'laṅkāra-kupyādi-dāna-mārita-nanda he ||393||

hāhā-mahā-ravākrandi-gopa-vṛndātma-śokada |

jala-śekādy-upānīta-nanda-prāṇa prasīda me ||394||

tvarāgamana-satyokti-viśvastī-kṛta nanda mām ||

pārśve rakṣa susandeśa-yaśodā-dainya-vardhana ||395||

muhur muhuḥ parāvartamāna-nandāśru-saṁpluta |

nandānuvrajana-vyāja vraja-dīna-janāsuda ||396||

gopy-artha-preṣita-svīya-bhūṣā-śapatha-vācika |

nirudhyamāna-netrābja-vāri-dhāra prasīda me ||397|| (namaḥ 102)

iti śrī-bhāgavatam ||

śrī-jagannātha nīlādri-śiro-mukuṭa-ratna he |

dāru-brahman ghana-śyāma prasīda puruṣottama ||398||

praphulla puṇḍarīkākṣa lavābdhi-taṭāmṛta |

guṭikodara māṁ pāhi nānābhogapurandara ||399||

nijādhara sudhādāyinn indra-dyūma-prasādita |

subadrālolana-vyagra rāmānuja namo’stu te ||400||

guṇḍicā-rathayātrādi-mahotsava-vivardhana |

bhaktavatsala vande tvāṁ guṇḍicā-ratha-maṇḍanam ||401||

dīna-hīna-mahānīca-dayārdrīkṛta-mānasa |

nitya-nūtana māhātmya-darśin caitanya-vallabha ||402|| (namaḥ 103)

śrīmac-caitanya-deva tvāṁ vande gaurāṅga-sundara |

śacīnandana māṁ trāhi yati-cūḍāmaṇe prabho ||403||

ājānubāho smerāsya nīlācala-vibhūṣaṇa |

jagat-pravartita-svādu-bhagavan-nāma-kīrtana ||404||

advaitācārya-saṁślāghin sārvabhaumābhinandaka |

rāmānanda-kṛta-prīta sarva-vaiṣṇava-bāndhava ||405||

śrī-kṛṣṇa-caraṇāmbhoja-premāmṛta-mahāmbudhe |

namas te dīna-dīnaṁ māṁ kadācit kiṁ smariṣyasi ||406|| (namaḥ 104)

namo brāhmaṇa-rūpāya nija-bhakta-svarūpiṇe |

namaḥ pippala-rūpāya go-rūpāya namo'stu te ||407||

nānā-tīrtha-svarūpāya namo nanda-kiśora he |

sarvadā loka-rakṣārtha-rūpa-pañcaka-dhāriṇe ||408|| (namaḥ 105)

pāṣāṇa-dhātu-mṛd-dāru-sikatā-maṇi-lekhajā |

sādā te prātikṛtir acalā vā calā prabho ||409||

śālagrāma-śilā cātha yatra kutrāpy avasthitā |

yādṛśī tādṛśī vāpi bhaktair bhaktyābhipūjitā ||410||

bhavatādhiṣṭhittā sarvā saccidānanda-rūpiṇī |

tvam eva kathayase sadbhis tasmai tubhyaṁ namo namaḥ ||411|| (namaḥ 106)

sarva-śāstrābdhi-pīyūṣa sarva-vedaika-sat-phala |

sarva-siddhānta-ratnāḍhya sarva-lokaika-dṛk-prada ||412||

sarva-bhāgavata-prāṇa śrīmad-bhāgavata-prabho |

kali-dhvāntoditāditya śrī-kṛṣṇa-parivartita ||413||

paramānanda-pāṭhāya prema-varṣy-akṣarāya te |

sarvadā sarva-sevyāya śrī-kṛṣṇāya namo'stu me ||414||

mad-eka-bandho mat-saṅgin mad-guro man-mahā-dhana |

man-nistāraka mad-bhāgya mad-ānanda namo'stu te ||415||

asādhu-sādhutā-dāyin atinīcocca-tākara |

hā na muñca kadācin māṁ premṇā hṛt-kaṇṭhayoḥ sphura ||416|| (namaḥ 107)

### dainyārti-vijñāpanam

śrī-kṛṣṇa tava kārūṇya-mahimne me namo namaḥ |

yo māṁ nīcaṁ durācāraṁ nitya-pāpa-rataṁ śaṭham ||417||

aho tasyā avasthāyāḥ satām iva daśām imām ||

tasmāt sthānād idaṁ sthānaṁ mathurā-maṇḍalaṁ śubham ||418||

yasmin jñāna-kṛtaṁ vāpi sarva-pāpaṁ na tiṣṭhati |

caturdhā yatra muktiḥ syāt tvaṁ ca sannihitaḥ sadā ||419||

yasmin sva-sanmahimnevārpito vasasi nityadā |

nija-mādhurya-sampattyā madhureti yad ucyate ||420||

tathā tasmāc ca duḥsaṅgād yas tvat-priyatamasya hi |

śrīmac-caitanya-devasya saṅgaṁ nīlācale tathā ||421||

rathopari tava śrīman-mukha-darśana-kautukam |

punar vṛndāvanaṁ hyetat tat-tat-krīḍāspadaṁ tava ||422||

gopikā yasya sat-kīrtiṁ bhavāṁś cāvarṇayan guṇān |

dūra-sthāḥ śravaṇād yasya labhante prema te śubhāḥ ||423||

carācaraṁ prāṇi-jātaṁ yasya tvat-prema-samplutam |

nityam adyāpi yasmiṁs tvaṁ pūrvavat krīḍasi sphuṭam ||424||

atraiva tvat-priyaṁ yāś ca mad-eka-dhana-jīvanam ||

prāpayan me punaḥ saṅgaṁ tasmai nityaṁ namo namaḥ ||425||

adhunā yo mama mukhān niḥsārayati nāma te |

kadācic caraṇāmbhojaṁ hṛdi me smārayaty api ||426||

mat-kāyenādhamenāpi namas te kārayed ayam |

sarvāpadbhyo'pi māṁ rakṣed yat te bhakti-sampadam ||427||

dātuṁ śaknoti me’jasraṁ prema-smaraṇa-kīrtanam |

tava prema-kaṭākṣaṁ ca mayi prāpayituṁ kṣamaḥ ||428||

go-gopa-gopikāsaktaṁ tvāṁ ca darśīyituṁ prabhuḥ |

evaṁ yo mama hīnasya sarvāśālambanaṁ param ||429||

mahā-kāruṇya-mahimā purāṇo nitya-nūtanaḥ |

tvadīyaḥ saccidānandas tasmai nityaṁ namo namaḥ ||430||

etal-līlā-stavaṁ nāma stotraṁ śrī-kṛṣṇa tārakam |

praṇāmāṣṭottara-śate yo'rthāvagama-pūrvakam ||431||

kīrtayet so'cirād bhakto labhatāṁ kṛpayā tava |

rūpe nāmani līlāyām ākrīḍe’pi parāṁ ratim ||432|| (namaḥ 108)

iti śrī-kṛṣṇa-līlā-stava-nāma-stotraṁ samāptam ||